CELEX: 32015R0786
Language: hr
Date: 2015-05-19 00:00:00
Title: Uredba Komisije (EU) 2015/786 оd 19. svibnja 2015. o utvrđivanju kriterija prihvatljivosti za postupke detoksifikacije koji se primjenjuju na proizvode namijenjene hrani za životinje kako je predviđeno Direktivom 2002/32/EZ Europskog parlamenta i Vijeća (Tekst značajan za EGP)

21.5.2015   
            
            
               HR
            
            
               Službeni list Europske unije
            
            
               L 125/10
            
         UREDBA KOMISIJE (EU) 2015/786
   оd 19. svibnja 2015.
   o utvrđivanju kriterija prihvatljivosti za postupke detoksifikacije koji se primjenjuju na proizvode namijenjene hrani za životinje kako je predviđeno Direktivom 2002/32/EZ Europskog parlamenta i Vijeća
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 183/2005 Europskog parlamenta i Vijeća od 12. siječnja 2005. o utvrđivanju zahtjeva u pogledu higijene hrane za životinje (1), a posebno njezin članak 10. stavak 3.,
   uzimajući u obzir Direktivu 2002/32/EZ Europskog parlamenta i Vijeća od 7. svibnja 2002. o nepoželjnim tvarima u hrani za životinje (2), a posebno njezin članak 8. stavak 2. drugu alineju,
   budući da:
   
               (1)
            
            
               Direktivom 2002/32/EZ predviđa se zabrana upotrebe proizvoda namijenjenih hrani za životinje koji sadržavaju količine nepoželjnih tvari koje prelaze najviše dopuštene količine utvrđene u Prilogu I. toj Direktivi.
            
         
               (2)
            
            
               Direktivom 2002/32/EZ predviđa se i da države članice moraju osigurati poduzimanje mjera kojima se jamči ispravna primjena svih prihvatljivih postupaka detoksifikacije na proizvodima namijenjenima hrani za životinje i usklađenost detoksificiranih proizvoda namijenjenih hrani za životinje s odredbama Priloga I. toj Direktivi. Kako bi se širom Europske unije osigurala ujednačena ocjena prihvatljivosti postupaka detoksifikacije, primjereno je na razini Unije utvrditi kriterije prihvatljivosti za postupke detoksifikacije kao dopunu kriterija utvrđenih za proizvode namijenjene prehrani životinja koji su već bili podvrgnuti takvim postupcima.
            
         
               (3)
            
            
               Kriterijima prihvatljivost za postupke detoksifikacije trebalo bi se osigurati da detoksificirana hrana za životinje ne ugrožava zdravlje životinja i ljudi i okoliš te da postupak detoksifikacije ne utječe negativno na svojstva hrane za životinje. Usklađenost postupaka detoksifikacije s tim kriterijima na zahtjev Komisije znanstveno ocjenjuje Europska agencija za sigurnost hrane (EFSA).
            
         
               (4)
            
            
               Detoksifikacija kontaminiranih materijala u skladu s definicijom iz članka 3. stavka 2. točke (p) Uredbe (EZ) br. 767/2009 Europskog parlamenta i Vijeća (3) može se provesti fizičkim, kemijskim ili (mikro)biološkim postupkom detoksifikacije.
            
         
               (5)
            
            
               Potrebno je iz područja primjene ove Uredbe isključiti jednostavne postupke detoksifikacije kojima se kontaminacija nepoželjnim tvarima smanjuje ili uklanja samo uobičajenim postupkom rafiniranja, čišćenjem, razvrstavanjem ili mehaničkim odstranjivanjem kontaminata ili određenih dijelova kontaminirane hrane za životinje jer su ti postupci dio uobičajenog postupka proizvodnje.
            
         
               (6)
            
            
               Funkcionalna skupina dodataka kojima se sprečava ili smanjuje apsorpcija mikotoksina, potiče njihovo izlučivanje ili mijenja njihov način djelovanja te time ublažavaju mogući štetni učinci mikotoksina na zdravlje ljudi i životinja dodana je kategoriji tehnoloških dodataka u Prilogu I. Uredbi (EZ) br. 1831/2003 Europskog parlamenta i Vijeća (4). Budući da ti dodaci ne mijenjaju razinu nepoželjnih tvari u hrani za životinje, hrana za životinje ne detoksificira se upotrebom tih dodataka te stoga upotreba tih dodataka ne ulazi u područje primjene ove Uredbe. Nadalje, budući da nisu namijenjeni upotrebi koja se odnosi na neusklađenu hranu za životinje, ti proizvodi ne ulaze u područje primjene ove Uredbe.
            
         
               (7)
            
            
               U skladu s člankom 10. stavkom 3. Uredbe (EZ) br. 183/2005 postupak detoksifikacije trebalo bi provoditi u objektu koji je odobren za tu svrhu. Kako bi se osigurala ispravna i učinkovita primjena postupka detoksifikacije, njegovu bi provedbu u odgovarajućem objektu trebalo prihvatiti nadležno tijelo.
            
         
               (8)
            
            
               Može se dogoditi da velika količina hrane za životinje bude kontaminirana kontaminatom za koji dekontaminacijski postupak postoji, ali ga EFSA još nije ocijenila. Kako bi se izbjeglo nepotrebno uništenje tako velike količine hrane za životinje, u takvim iznimnim situacijama može biti primjereno zatražiti od EFSA-e da dostavi ocjenu postupka detoksifikacije u kratkom roku, npr. deset radnih dana. U slučaju pozitivnog rezultata takve ocjene nadležno tijelo može dopustiti detoksifikaciju utvrđene kontaminirane hrane za životinje u određenom razdoblju. Za primjenu postupka detoksifikacije bez vremenskog ograničenja potrebna je puna procjena rizika s pozitivnim rezultatom.
            
         
               (9)
            
            
               Detoksifikacija hrane za životinje trenutačno se primjenjuje. Budući da se nakon datuma početka primjene ove Uredbe mogu upotrebljavati samo postupci detoksifikacije za koje je EFSA provela znanstvenu ocjenu s pozitivnim rezultatom i koje je prihvatilo nadležno tijelo, primjereno je osigurati dovoljno vremena prije početka primjene ove Uredbe.
            
         
               (10)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Područje primjene
   1.   Ova se Uredba primjenjuje na detoksifikacijski postupak kojim se nepoželjna tvar iz Priloga I. Uredbi 2002/32/EZ namjerno odstranjuje iz neusklađene kontaminirane hrane za životinje (dalje u tekstu „fizički postupak detoksifikacije”), razgrađuje ili uništava kemijskom tvari u neškodljive sastavnice (dalje u tekstu „kemijski postupak detoksifikacije”) ili razgrađuje, uništava ili deaktivira (mikro)biološkim postupkom u neškodljive sastavnice (dalje u tekstu „(mikro)biološki postupak detoksifikacije”)
   2.   Ova se Uredba ne primjenjuje na jednostavni postupak detoksifikacije kojim se kontaminacija nepoželjnom tvari smanjuje ili uklanja uobičajenim postupkom rafiniranja, čišćenjem, razvrstavanjem ili mehaničkim odstranjivanjem kontaminata ili određenih dijelova kontaminirane hrane za životinje.
   Članak 2.
   Primjena postupka detoksifikacije
   Postupak detoksifkacije primjenjuje se samo ako:
   
               —
            
            
               postupak je namijenjen isključivo detoksifikaciji hrane za životinje u kojoj neusklađenost s Direktivom 2002/32/EZ nije posljedica namjerne neusklađenosti sa zahtjevima iz članaka 4. i 5. Uredbe (EZ) br. 183/2005.
            
         
               —
            
            
               Europska agencija za sigurnost hrane (EFSA) na zahtjev Komisije provela je znanstvenu ocjenu postupka detoksifikacije i zaključila da je postupak detoksifikacije u skladu s kriterijima prihvatljivosti iz članaka 3., 4. i 5.
            
         Članak 3.
   Kriteriji prihvatljivosti za fizički postupak detoksifikacije
   1.   EFSA provodi znanstvenu ocjenu fizičkog postupka detoksifikacije kako bi ocijenila jesu li ispunjeni sljedeći kriteriji:
   
               (a)
            
            
               postupak je učinkovit;
            
         
               (b)
            
            
               postupak nema negativan utjecaj na svojstva i prirodu hrane za životinje; i
            
         
               (c)
            
            
               zajamčeno je sigurno odlaganje uklonjenih dijelova hrane za životinje.
            
         2.   Informacije koje subjekt u poslovanju s hranom za životinje dostavlja Komisiji u svrhu ocjene takvog postupka navedene su u točki 1. Priloga.
   Članak 4.
   Kriteriji prihvatljivosti za kemijski postupak detoksifikacije
   1.   EFSA provodi znanstvenu ocjenu kemijskog postupka detoksifikacije kako bi ocijenila jesu li ispunjeni sljedeći kriteriji:
   
               (a)
            
            
               postupak se provodi potpuno definiranom i prihvatljivom kemijskom tvari;
            
         
               (b)
            
            
               postupak je učinkovit i nepovratan;
            
         
               (c)
            
            
               postupak nema za posljedicu škodljive ostatke kemijske tvari upotrijebljene u postupku detoksifikacije u detoksificiranoj hrani za životinje;
            
         
               (d)
            
            
               postupak nema za posljedicu produkte reakcije kontaminata koji ugrožavaju zdravlje životinja i ljudi i okoliš; i
            
         
               (e)
            
            
               postupak nema negativan utjecaj na svojstva i prirodu hrane za životinje.
            
         2.   Informacije koje subjekt u poslovanju s hranom za životinje dostavlja Komisiji u svrhu ocjene takvog postupka navedene su u točki 2. Priloga.
   Članak 5.
   Kriteriji prihvatljivosti za (mikro)biološki postupak detoksifikacije
   1.   EFSA provodi znanstvenu ocjenu (mikro)biološkog postupka detoksifikacije kako bi ocijenila jesu li ispunjeni sljedeći kriteriji:
   
               (a)
            
            
               postupak se provodi potpuno definiranim i prihvatljivim (mikro)biološkim agensom;
            
         
               (b)
            
            
               postupak je učinkovit i nepovratan;
            
         
               (c)
            
            
               postupak nema za posljedicu škodljive ostatke (mikro)biološkog agensa upotrijebljenog u postupku detoksifikacije u detoksificiranoj hrani za životinje;
            
         
               (d)
            
            
               postupak nema za posljedicu metabolite kontaminata koji ugrožavaju zdravlje životinja i ljudi i okoliš; i
            
         
               (e)
            
            
               postupak nema negativan utjecaj na svojstva i prirodu hrane za životinje.
            
         2.   Informacije koje subjekt u poslovanju s hranom za životinje dostavlja Komisiji u svrhu ocjene takvog postupka navedene su u točki 3. Priloga.
   Članak 6.
   Objekti u kojima se provodi postupak detoksifikacije
   1.   Subjekti u poslovanju s hranom za životinje jamče da objekte pod njihovom kontrolom koji su obuhvaćeni Uredbom (EZ) br. 183/2005 odobrava nadležno tijelo, kako je utvrđeno u članku 3. točki (e) Uredbe (EZ) br. 183/2005, ako se u takvim objektima provodi postupak detoksifikacije iz članka 1. Odobravanje se provodi u skladu s člankom 10. stavkom 3. Uredbe (EZ) br. 183/2005.
   2.   Nadležno tijelo iz točke 1. može od subjekta u poslovanju s hranom za životinje zahtijevati da osigura neovisno stručno mišljenje kako bi odlučilo o prihvatljivosti primijene detoksifikacijskog postupka u odgovarajućem objektu, čime se osigurava ispravna i učinkovita primjena postupka detoksifikacije u objektu.
   3.   U nacionalnom upisniku odobrenih objekata, kako je utvrđen člankom 19. stavkom 2. Uredbe br. 183/2005, navodi se prihvaćeni postupak detoksifikacije za objekte kojima je odobreno provođenje detoksifikacijskog postupka. Komisija na svojem web-mjestu u informativne svrhe objavljuje nacionalne poveznice na te upisnike.
   Članak 7.
   Hitne situacije
   U slučaju hitne potrebe za dekontaminacijom velike količine hrane detoksifikacijskim postupkom koji EFSA još nije ocijenila, Komisija na zahtjev nadležnog tijela od EFSA-e može zatražiti da u kratkom roku dostavi ocjenu postupka detoksifikacije kako bi se u slučaju pozitivnog rezultata omogućila detoksifikacija posebno utvrđenih kontaminiranih dijelova u određenom kratkom razdoblju. Upotreba tog postupka detoksifikacije u širim razmjerima na neodređeno razdoblje dopuštena je samo nakon što EFSA provede sveobuhvatnu znanstvenu ocjenu s pozitivnim rezultatom.
   Članak 8.
   Prijelazne mjere
   Subjekti u poslovanju s hranom za životinje koji su prije početka primjene Uredbe upotrebljavali postupak detoksifikacije koji je EFSA pozitivno ocijenila prije početka primjene ove Uredbe ili koji su Komisiji dostavili potrebne informacije iz Priloga prije 1. srpnja 2016., ali EFSA nije dovršila ocjenu prije početka primjene ove Uredbe, mogu nastaviti primjenjivati postupak detoksifikacije do odluke nadležnog tijela u pogledu prihvatljivosti primjene postupka detoksifikacije u predmetnom objektu.
   Članak 9.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 1. srpnja 2017.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. svibnja 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 35, 8.2.2005., str. 1.
   
   
      (2)  SL L 140, 30.5.2002., str. 10.
   
   
      (3)  Uredba (EZ) br. 767/2009 Europskog parlamenta i Vijeća od 13. srpnja 2009. o stavljanju na tržište i korištenju hrane za životinje, izmjeni Uredbe (EZ) br. 1831/2003 Europskog parlamenta i Vijeća i stavljanju izvan snage Direktive Vijeća 79/373/EEZ, Direktive Komisije 80/511/EEZ, direktiva Vijeća 82/471/EEZ, 83/228/EEZ, 93/74/EEZ, 93/113/EZ i 96/25/EZ te Odluke Komisije 2004/217/EZ (SL L 229, 1.9.2009., str. 1.).
   
      (4)  Uredba (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (SL L 268, 18.10.2003., str. 29.).
   
      PRILOG
      1.   Informacije koje je potrebno dostaviti u svrhu odobrenja fizičkog postupka detoksifikacije iz članka 3. točke 2.
      
      Komisiji se u obliku matrice (krmivo, krmna smjesa i svi ostali proizvodi namijenjeni prehrani životinja) dostavljaju sljedeći elementi:
      
                  (a)
               
               
                  podaci o učinkovitosti fizičkog postupka detoksifikacije za uklanjanje kontaminacije iz serije hrane za životinje kako bi ta serija hrane za životinje bila u skladu sa zahtjevima iz Direktive 2002/32/EZ;
               
            
                  (b)
               
               
                  dokaz o tome da fizički postupak detoksifikacije nema negativan utjecaj na svojstva i prirodu hrane za životinje; i
               
            
                  (c)
               
               
                  jamstvo da je osigurano sigurno odlaganje uklonjenih dijelova hrane za životinje.
               
            2.   Informacije koje je potrebno dostaviti u svrhu odobrenja kemijskog postupka detoksifikacije iz članka 4. točke 2.
      
      Komisiji se u obliku matrice (krmivo, krmna smjesa i svi ostali proizvodi namijenjeni prehrani životinja) dostavljaju sljedeći elementi:
      
                  (a)
               
               
                  dokaz da je postupak detoksifikacije učinkovit, u smislu da je detoksificirana hrana za životinje u skladu sa zahtjevima Direktive 2002/32/EZ, i nepovratan;
               
            
                  (b)
               
               
                  dokaz da postupak detoksifikacije nema za posljedicu škodljive ostatke kemijske tvari upotrijebljene za detoksifikaciju (u obliku izvornog spoja ili produkta reakcije) u detoksificiranom proizvodu;
               
            
                  (c)
               
               
                  detaljni podaci o kemijskoj tvari, način djelovanja kemijske tvari što se tiče postupka detoksifikacije i sudbini kemijske tvari;
               
            
                  (d)
               
               
                  dokaz da produkti reakcije kontaminata nastali nakon provedbe postupka detoksifikacije ne ugrožavaju zdravlje životinja i ljudi i okoliš;
               
            
                  (e)
               
               
                  dokaz o tome da kemijski postupak detoksifikacije nema negativan utjecaj na svojstva i prirodu hrane za životinje.
               
            3.   Informacije koje je potrebno dostaviti u svrhu odobrenja (mikro)biološkog postupka detoksifikacije iz članka 5. točke 2.
      
      Komisiji se u obliku matrice (krmivo, krmna smjesa i svi ostali proizvodi namijenjeni prehrani životinja) dostavljaju sljedeći elementi:
      
                  (a)
               
               
                  dokaz da je postupak detoksifikacije učinkovit, u smislu da je detoksificirana hrana za životinje u skladu sa zahtjevima Direktive 2002/32/EZ, i nepovratan;
               
            
                  (b)
               
               
                  dokaz da postupak detoksifikacije nema za posljedicu škodljive ostatke (mikro)biološkog agensa upotrijebljenog za detoksifikaciju (u obliku izvornog spoja ili metabolita) u detoksificiranom proizvodu;
               
            
                  (c)
               
               
                  dokaz da postupak detoksifikacije ne dopušta preživljavanje mikroorganizama sa smanjenom osjetljivošću na postupak detoksifkacije;
               
            
                  (d)
               
               
                  detaljni podaci o načinu djelovanja (mikro)biološkog agensa što se tiče postupka detoksifikacije i zadržavanju (mikro)biološkog agensa;
               
            
                  (e)
               
               
                  dokaz da metaboliti kontaminata nastali nakon nakon provedbe postupka detoksifikacije ne ugrožavaju zdravlje životinja i ljudi i okoliš;
               
            
                  (f)
               
               
                  dokaz o tome da kemijski postupak detoksifikacije nema negativan utjecaj na svojstva i prirodu hrane za životinje.